
Στην παρέλαση της 25-3-10 οι βατραχάνθρωποι της Μ.Υ.Α. (μονάδας 
υποβρυχίων αποστολών) του λιμενικού σώματος έκαναν τη δική τους συμβολή 
στον καταιγισμό ακροδεξιού λόγου που προηγήθηκε και ακολούθησε την ψήφιση 
του νομοσχεδίου για την ιθαγένεια (στις 24-3-10, μια μέρα πριν το συμβάν, ο 
νόμος αυτός δημοσιεύτηκε στο ΦΕΚ). Φώναξαν ρατσιστικά συνθήματα τέτοιας 
κτηνωδίας που μόνο επαγγελματίες δολοφόνοι όπως αυτοί, θα μπορούσαν 
περήφανοι να φωνάξουν. Μόλις το στιγμιότυπο βρήκε το δρόμο του στα μήντια, 
ξεκίνησε απ' όλες τις μπάντες το γαϊτανάκι της διαχείρισής του. Όλοι όμως το 
αντιμετώπιζαν αυστηρά σαν εξαιρετικό γεγονός. 

Κατ' αρχήν όσοι έχουν την παραμικρή ιδέα από το στρατό, γνωρίζουν 
ότι το περιστατικό της 25-3 μόνο εξαίρεση δεν ήταν. Και δεν αναφερόμαστε 
σε προηγούμενες εθνικές επετείους που διάφορα καθάρματα των ειδικών 
δυνάμεων κραύγαζαν πάλι συνθήματα με θεματολογία ανάλογη της εθνικιστικής 
- ρατσιστικής έγκαψής τους. Αναφερόμαστε στην καθημερινή πραγματικότητα 
του στρατού: τα συνθήματα, είτε στα στρατόπεδα είτε στις παρελάσεις, δεν είναι 
παρά η ηχητική επένδυση αυτής της πραγματικότητας. Κάθε φαντάρος έχει 
βρεθεί μπρος στην απαίτηση να επαναλάβει τέτοια ουρλιαχτά ή τα έχει ακούσει 
από την παραδίπλα μονάδα. Και σαν ηχητική επένδυση είναι μόνο η μία πλευρά 
αυτής της πραγματικότητας. Ας μην αμφιβάλλει κανείς για το ότι τα στρατόπεδα 
εκπαίδευσης βρομάνε σπιθαμή προς σπιθαμή ρατσισμό και μιλιταριστική φρίκη, 
όπως και τα χνότα των κάθε λογής στρατιωτικών. Να το πούμε κι αλλιώς: ο 
στρατός μπορεί να ήταν και να είναι ένας θεσμός που δικαιολογημένα αποπνέει 
αδιαφορία ή ευτυχώς κι απέχθεια για τους νέους έλληνες που θα κληθούν να 
μπουν για ένα διάστημα στις γραμμές του (δε μιλάμε για την μειοψηφία των 
στρατόκαβλων βλαμμένων που στελεχώνουν και τις ειδικές δυνάμεις). Για 
οποιονδήποτε κουβαλάει όμως τις πιο παραμικρές ενδείξεις έλλειψης στο 
"πόσο έλληνας είναι", είναι πέρα για πέρα εχθρικό περιβάλλον, κόκκινο 
σύνορο. Κλασικό παράδειγμα οι ομογενείς που έχουν έρθει από την αλβανία 
και πολλοί από αυτούς προτιμούν να παραμένουν με τα προσωρινά χαρτιά του 
ομογενούς παρά να πάρουν ελληνική ταυτότητα (δυνατότητα που είχαν και πριν 
τον πρόσφατο νόμο). Κι αυτό γιατί η ταυτότητα πάει πακέτο με τη στρατιωτική 
θητεία και θα τους αναγκάσει να μπουν σε μια ιδιαίτερα αφιλόξενη - ή και 
επικίνδυνη - κατάσταση. 

Η ίδια υποχρέωση ισχύει και για όσους αποκτήσουν ελληνική ιθαγένεια 
με τον πρόσφατο νόμο, θα πρέπει να υπηρετήσουν στο ελληνικό στράτευμα. 
Όλοι αυτοί ωστόσο ήταν μέχρι τώρα όχι μόνο για τους κρατικούς θεσμούς αλλά 
και για μεγάλο κομμάτι της κοινωνίας ανύπαρκτοι, ξένοι, οι "άλλοι" κι ακόμα, 
όπως κραύγασαν τα φασισταριά της Μ.Υ.Α., οι εχθροί. Όπότε γίνεται από τη 


μια μέρα στην άλλη να αλλάξουν τέτοιες παγιωμένες αντιλήψεις; Είναι βέβαια 
αλήθεια ότι μέσα στους κόλπους της κοινωνίας, στις γειτονιές και τις σχολικές 
παρέες τα πράγματα δείχνουν να αλλάζουν και οι αποστάσεις δε φαντάζουν 
τόσο μακρινές. Μηχανισμοί όμως όπως ο στρατός δε νομίζουμε ότι στο κοντινό 
ή ακόμα και στο μακρινό μέλλον έχουν σοβαρές προοπτικές τέτοιων αλλαγών. 

Αυτήν ακριβώς την κατάσταση ξεκαθαρίζουν με τα γρυλίσματά τους 
τα σκυλιά των ειδικών δυνάμεων: ο στρατός είναι μηχανή σοβινισμού κι όσοι 
πρόκειται να υπηρετήσουν σ' αυτόν ας μην ελπίζουν ότι θα το καταφέρουν 
αν δε μπορούν να ακούν (τουλάχιστον) τα παραπάνω συνθήματα αντί για 
καλημέρα. Αυτό το κρίσιμο τεστάρισμα κι αυτό ακριβώς το κόστος του 
εκβιασμού υπογραμμίζουν με τα ρατσιστικά ουρλιαχτά τα ένστολα καθάρματα: 
η απαλλαγή των δεκαοχτάχρονων και εικοσάχρονων μεταναστών από 
την αγωνία για τα "χαρτιά" δε μπορεί να επιτευχθεί με τίποτα λιγότερο 
από την καθολική υποταγή τους στις απαρέγκλιτες αξιώσεις της νέας 
πατρίδας. Ιδίως όταν αυτές οι αξιώσεις τρίζουν τα δόντια τους προς οτιδήποτε 
θα μπορούσε να χαρακτηριστεί μέρος του παρελθόντος των μεταναστών και 
"υποψήφιων ελλήνων", δηλαδή ενδεχόμενο απόκλισης από τα στάνταρ της 
συμπαγούς ελληνικής ταυτότητας. Δεν υπάρχει βέβαια πρόθεση αποθάρρυνσης, 
γιατί ούτως ή άλλως το σκέλος του εκβιασμού που σπρώχνει τη θητεία, τα 
"χαρτιά", είναι αρκετά βαρύ. Είναι όμως επισήμανση, η αγριοφωνάρα και το 
τεντωμένο δάχτυλο του "κακού μπάτσου". Και για την ιστορία, τον καλό μπάτσο 
ήρθε είκοσι μέρες αργότερα να τον παίξει ο υπουργός άμυνας καταργώντας 
την προϋπόθεση του ελληνικού γένους για την εισαγωγή στις στρατιωτικές 
σχολές. Δηλαδή αν, όταν και στο βαθμό που θα έχει υλικά αποτελέσματα αυτή 
η κατάργηση, θα υπάρχει στο στρατόπεδο και κάποιος γαλονάς με την ελλάδα 
σημαία στο πηλήκιο αλλά όχι στην καταγωγή. Για να θυμίζει στους "φρέσκους- 
έλληνες" φαντάρους την κρίσιμη ώρα, όταν π.χ. θα ακούγονται τα φασιστικά 
συνθήματα της ελληνόψυχης μονάδας πιο κάτω, ότι "μη χολοσκάτε με τους 
κολλημένους, και μεις έλληνες είμαστε, να, δείτε εμένα". Η καθολική υποταγή 
που λέγαμε, όχι μόνο δε θα αλλάξει αλλά θα εξασφαλιστεί περαιτέρω με ένα 
χτύπημα συμπαράστασης στην πλάτη. 

Όλα τα παραπάνω αποτελούν κατά τη γνώμη μας ακόμα ένα κομμάτι 
του παζλ της διαχείρισης των μερίδων του μεταναστευτικού πληθυσμού, στις 
οποίες αφορά ο νόμος της ιθαγένειας. Ο τελευταίος, κορυφαίο σημείο αυτής 
της διαχείρισης, φανερώνεται για άλλη μια φορά όχι ασφαλώς σαν προσπάθεια 
δικαίωσης-αποκατάστασης αυτής της μερίδας των μεταναστών αλλά σαν 
νομοθεσία ενίσχυσης του εθνικού κορμού. Μπορούμε λοιπόν να δούμε 
τα ρατσιστικά συνθήματα της 25-3-10 όχι σαν παραφωνία σε σχέση με την 


δη μοσίευση του νόμου της ιθαγένειας την προηγούμενη μέρα, αλλά σαν συμπλήρωμά 
της. Και τότε αναδεικνύεται μια ακόμα πλευρά της αλήθειάς τσυς: δεν είναι παρά 

επισήμανση με νόημα του εκβιαστικού περάσματος των συνειδήσεων (των 
υποψήφιων για οριστικά χαρτιά) από τη μηχανή που βγάζει κιμά ελληνικότητας. 

Και μάλιστα ελληνικότητα στη γεύση, την οσμή και την απόχρωση που ξέρουν καλά 
οι μετανάστες της δεύτερης γενιάς κι ακόμα καλύτερα οι γονείς τους: της ατόφιας 
βαρβαρότητας. Ας το επαναλάβουμε λοιπόν: 


ΠΑΤΡΙΔΑ ΜΑΣ ΕΙΝΑΙ ΕΚΕΙ ΠΟΥ ΜΙΣΗΣΑΜΕ 
ΚΑΙ ΜΑΣ ΜΙΣΗΣΑΝ ΠΕΡΙΣΣΟΤΕΡΟ 
ΑΠΟ ΟΠΟΥΔΗΠΟΤΕ ΑΑΑΟΥ! 

